Partidul lui Dacian Cioloș va merge singur la europarlamentare

Dacian Cioloș, președintele Mișcării România Împreună, a anunțat joi seara la Realitatea TV că partidul său va merge singur pe liste la alegerile europarlamentare, fără să se asocieze cu alte formațiuni politice. ”Vom merge la alegerile europarlamentare singuri”, a declarat Dacian Cioloș, la emisiunea ”Jocuri de Putere”.

Declarația lui Cioloș vine pe fondul colaborării strânse din ultima perioadă cu USR, împreună cu care Mișcarea România Împreună a avut acțiuni comune, fapt ce a alimentat ipoteza unei alianțe politice pentru europarlamentare.

Întrebat dacă și el se va număra printre candidați, fostul premier a răspuns că va lua această decizie după ce conducerea partidului va stabili strategia de participare la alegeri.

Întrebat cine este candidatul la prezidențiale pe care partidul său îl va susține, Dacian Cioloș a răspuns că formațiunea nu a luat încă o decizie. ”Atât timp cât partidul nu a luat o decizie vis-a-vis de strategia de participare în alegeri, nu pot să fac eu acum asta. Mișcarea România Împreună va susține cu siguranță un candidat, indiferent cine va fi el, fie din interiorul partidului, sau din afara sa, un candidat care va rezona cu valorile și principiile pe care le susținem. Va fi un candidat care va câștiga alegerile și nu va fi de la PSD”.